钦定古今图书集成/理学汇编/经籍典/第064卷
## 钦定古今图书集成/理学汇编/经籍典/第064卷

| 钦定古今图书集成 理学汇编 第六十四卷 |

| |

钦定古今图书集成理学汇编经籍典

第六十四卷目录

易经部汇考六

宋王应麟辑周易郑注〈自序〉

李心传丙子学易编〈自序　又序　高斯得跋〉

董楷周易传义附录〈自序　又序〉

曾子良周易辑说〈吴澂序〉

刘弥卲易槁〈刘克庄序〉

方实孙淙山读周易记〈自序　又后序〉

魏了翁周易集义〈方回跋〉

林光世水村易镜〈自序〉

税与权校正周易古经〈自序〉

税与权易学启蒙小传〈自序　史子翚跋〉

程新恩易图〈黄震序〉

方回读易析疑〈自序〉

黄震读易日抄〈自序〉

汪深周易占例〈自序〉

王埜翁见易篇〈自序〉

王埜翁周易分注〈自序〉

王之佐系辞解〈黄震后序〉

赵良震易经通旨〈陈高序〉

严养晦先天图义〈牟𪩘序　戴表元序〉

王申子大易缉说〈王履序　程文海序〉

经籍典第六十四卷

### 宋王应麟辑周易郑注一卷

### 按应麟自序郑康成学费氏易为注九卷多论互体以互体求易左氏以来有之凡卦爻二至四三至五两体交互各成一卦是谓一卦含四卦系辞谓之中

爻。所谓“八卦相荡，六爻相杂”，唯其时物、“杂物、撰德”是
也。惟乾坤无互体，盖纯乎阳，纯乎阴也。馀六子之卦，
皆有互体。《坎》之六画，其互体含艮、震，而艮、震之互体
亦含坎。离之六画，其互体含兑、巽，而兑、㢲之互体亦
含离。三阳卦之体，互自相含。三阴卦之体，亦互自相
含也。王弼《尚名理》讥互体，然注《睽》六二曰：“始虽授困，
终获刚助”，《睽》自初至五成困，此用互体也。弼注《比》六
四之类，或用康成之说。锺会著论，力排互体，而荀觊
难之。江左郑学与王学并立，荀崧谓康成书根源。〈阙二
字〉颜延之为祭酒，黜郑置王。齐陆澄遗王俭书云：“《易》
自商瞿之后，虽有异家之学，同以象数为宗，数年后
乃有王弼之说。”王济云：“弼所误者多，何必能顿废先
儒？若今弘儒，郑注不可废。”河北诸儒，专主郑氏。隋兴，
学者慕弼之学，遂为中原之师。此景迂晁氏所慨叹
也。《易》有圣人之道四焉，义理之学，以其辞耳变，象占
其可阙乎？李鼎祚云：“郑多参天象，王全释人事”，《易》道
岂偏滞于天人哉？今郑注不传，其说间见于鼎祚《集
解》及《释文》，《诗》《三礼》《春秋义疏》《后汉书》《文选注》，因缀而
录之。先儒象数之学，于此犹有考云。然康成笺《诗》多
改字，注《易》亦然。如“包蒙”为彪，“豮豕之牙”为互，“包荒”读
为康，“锡马蕃庶”读为蕃遮，“皆甲宅之”皆读为“解”，“一握
为笑”之“握”，读为“屋”，其说近乎凿。学者盍谨择焉，厌常
喜新，其不为荄兹者几希。

### 李心传丙子学易编十五卷

### 按心传自序始心传年四十馀朋友为言当读易意忻焉乐之既而终日蒙然如眇者之视莫知易之为何书也后十年复取读之首求诸王氏书多所未喻

次考张子书，乃粗窥其梗概。最后读程子书，则昭然
揭蒙矣。程子之书，义理之会也。然其言犹若不专为
爻画而出，于是以先君子《本传》暨晦庵先生《本义》参
焉，而后圣人画卦命爻之情无复馀蕴矣。顾诸先生
之言尚有不能尽同者，因复颇为参释，随日书之，以
备遗忘。间有鄙见可以推明诸先生之说者，亦附著
之。呜呼，程子往矣，先君子之学不肖，孤不敢妄有称
赞。晦庵书最后出，世之学者往往未究其蕴，而反以
象占之说为疑。同志者于此傥有取焉，然后知程、朱
二《传》不可相无，而晦庵之为书，其条理愈密，其意味
愈长，诚未可以骤窥而轻识也。乃若先君子之说，则
类多与晦庵合。第先君子专自圣人画卦之意求之，
晦庵兼自圣人命爻之意求之，此为小异，要亦相表。

### 里耳 按又序学易编十五卷起丙子月正元日尽是岁除夕凡三百八十有四日其间斋祠宾旅寒暑疾病事役居十之三为工盖二百八十日也按唐书

《艺文志》《易》自《卜商传》以下凡八十五家。《中兴馆阁书
目》百有十二家，其说之多至于如此，而近世为是说
者复数十家，尚未著录也。然是编之作，特取王氏、张
子、程子与朱文公四家之传，而间以周子、邵子及先
君子之说补之。自唐以上诸儒字义之异者亦附见焉。其有得于心思，可助诸先生之说者十一二也。编
成，抚之而叹曰：“于虖！《易》道远矣。上古之经，莫尊于《易》，
而诸儒多以私意乱之。盖东周之时，以象占言《易》而
乱于支离；两汉之际，以谶纬言《易》而乱于传注；魏晋
之间，以名理言《易》而乱于虚无；近世以来，以人事言
《易》而乱于穿凿。皆《易》之蠹也。盖盈天地之间者，理与
气而已矣。然有是气则必有是理，有”是理则必有是
象，有是象而后有是数，有是数而后有是占，有是占
而后有是辞。故《易》有圣人之道四，而象占居三焉。变
也者，言乎爻之动者也；象也者，言乎卦之像者也；占
也者，言乎蓍之决者也。自伏羲作卦以前，民用文王、
周公系辞焉而明吉凶。使后之人观消息盈虚之理，
审进退存亡之义，而不迷于吉凶悔吝之途；圣人之
忧患后世可谓至矣。自周之衰，言《易》者寖失羲、文之
意，而牵合破碎，或反资以为乱，故夫子作《十翼》，专以
义理明之。其后谶纬之学兴，而飞伏、互体之文，壬、遁
九宫之说，纷然并出，皆托《易》以行世。至王辅嗣乃独
辞而辟之。其视两汉诸儒，可谓贤矣。惜其溺于时好，
乃取庄、老之妄以乱周、孔之实，故《易》之道终不明于
世。寥寥千载，有程夫子出，乃始以人事之实理明之，
其有功于《易》则已弘矣。然程子之所传者辞也，辨吉
凶者存乎辞，而理固在其中矣。而后之学者，沿文生
义，各自为说，复失圣人《系辞》之本意。故晦庵先生出，
又专以圣人立卦生爻之大旨明之。自程、朱二子之
书成，而四圣人之道始大彰明，较著而无所蔽矣。顾
恨世之学者，未能穷经究是书，往往以其一时推求、
考索、测度、髣髴之言，而反疑前贤“终身笃学研思精
微至到”之论，若是者。愚窃大惧，故复述其所闻识于
编，终以示子姓，而同志之士可与共学者亦所不隐
焉。

### 按高斯得跋秀岩先生近世大儒也世徒见其所论著藏于明堂石室金匮玉版遂以良史目之不知先生中年以后穷极道奥经术之粹有非学士大夫所

“能及者。又其天资强敏，过绝于人，如《三礼辨》二十馀
万言，二百八十日而成；《学易编》二百八十日而成；《诵
诗训》亦逾年而成，考订郑、王、孔、贾之谬，折衷张、程、吕、
朱之说，精切的当，有功于学者为多。斯得受业于门，
每念有以广其传者，来守桐江，首取《诗》《易》二书刊之，
与同志共。其如《礼》与诸书，文字颇多，尚嗣以寿梓”云。
“按俞琰跋，此书系借闻德坊周家书肆所鬻者，天寒
日短，老眼昏花，并日而抄，其可取者故不能端楷。秀
岩乃隆山之子，其书取王弼、张横渠、程伊川、郭子和、
朱晦庵而求其是，又以其父隆山之说证之，或又附
以己见，中闲尽有可取。”

### 董楷周易传义附录十四卷

### 按楷自序昔者圣人之作易也因河图而画卦命爻因卦爻而取象系辞更三圣人而卦爻象辞始备其要皆依卜筮以为教使天下后世之人得以决嫌疑

定犹豫，不迷于吉凶悔吝之途而已。至夫子《彖传》与
《大小传》之辞，则推明其所以为卦爻象辞之理；而《大
传》之书，又自夫卦爻象辞以推极乎阴阳变化，性命
道德之蕴奥，而《河图》大衍之数，太极两仪四象，八卦
相生之序，蓍策分揲挂扐之法，无不备具，其所以承
三圣，开来学，功至大也。及秦焚灭典籍，此书以卜筮
得不亡，而千馀年间诸儒无有能明其义者，于是借
异端空妙之说，而欲阐夫极深研几之旨；以术数拘
泥之学，而欲究夫开物成务之方；其去《易》也不其远，
而程子奋乎千载之下，始以“随时变《易》从道”，而发明
阴阳变《易》之妙，因象以明理，由理以贯事，该体用，合
显微。使夫学是书者，立言制行，处己治人，守常应变，
莫不有度。迨乎朱子《本义》辞益简严，深探古圣因卜
筮教人之本意，而不堕于诸儒术数之末流。《释彖传》
则第明其为卦象、卦变、卦体、卦德，而不费于辞说；《释
大传》则又精密微妙，明白简易，有先儒所未及者。故
楷窃尝妄论，以为三圣之《易》，惟夫子能明之，而夫子
《十翼》之外，其有功于《易》道者，则惟程子、朱子之书而
已。其他不失于支离破碎，则失于诞谩怪僻，皆非卓
然有见于斯道者也。抑楷尝读程子、朱子文集、《语录》，
其间有成书所未备者，辄随所得附于各章之下。岁
月既久，《集录》益多，因目曰《周易程朱氏说》，以与同志
共之，极知难乎免于僭逾之罪。然学者苟能因是书
以求“四圣之心，则于学《易》未必无小补云。”咸淳丙寅。

### 后学天台董楷谨序 按又序楷既纂集此书或曰程子言理而不及卜筮朱子则推本古圣人因卜筮教人之意二者固不同矣子比而同之何邪楷闻之

北溪陈氏曰：“《易》之起，原于象数，自象数之既形，则理
又具于象数之中而不可以本末二其观也。《易》之作，
本于卜筮，自占筮之既立，则理又寓于占筮之内而
不可以精粗二其用也。此正程子所谓‘体用一源，显
微无间者。若偏于象占而不该夫理义，则孔子之意

诸篇端，以明作《易》根源之所自来，一出于天之自然，
而非人为智巧之私。又复古经传次序，推原四圣所
以成书之本意，递相解释，而惟占法之明，随人取决，
而无偏辞之滞，而天下义理，为之磨刮精明，依然涵
萃于其中。本末精粗，兼该具举，近以“补程《传》之所不
足，而上以承四圣之心，所谓开物成务之大用，至是
益又周备，而《易》道之盛，于此无馀蕴矣。”又曰：“凡文公
之说，皆所以发明程子之说，或足其所未尽，或补其
所未圆，或白其所未莹，或贯其所未一，其实不离乎
程说之中。必如是而后谓有功于程子，未可以优劣
校之。”此楷区区纂集之意也。夫朱子之书固以补程
子之所未及，而程子之名言，盖有朱子不能加毫末
于其间者，谓二书为不同可乎？读者详之。是岁良月
谨识。　按凡例，程子《易传》依王弼次序，而朱子则用
古易次序，以《彖传》《大小传》《文言》各自为卷，今不敢离
析《程传》，又不敢尽失朱夫子之意，于是仿节斋蔡氏
例，以《彖传》《大、小象》《文言》各下经文一字，使不与正经
紊乱，而《程传》及朱子《本义》又下一字，程子、朱子《附录》
又下一字，则其序秩然矣。

### 曾子良周易辑说〈阙〉卷

### 按吴澂序易之道其大如天其广如地其悉备也如天地间之万物无所不有世之说易各随所见苟不悖于理其于言也必有可观无他易广大悉备无不

包罗，无不该遍故也。金谿曾先生，讳子良，在宋两贡
于乡，擢进士科，仕至县令。晚节隐居教授，以通经学
古，能诗能文，为后进师。临川饶宗鲁游其门，每日授
《易》，所闻皆能记忆。师既卒，乃祖述其意，撰著新辞，文
口谈之质俚，如传注之纯雅，名曰《周易辑说》。意或未
安，不敢辄改，盖有“汉儒治经守家法”之遗意焉。先生
之年，吾父党也，素所敬慕者，今因所辑，得窥前辈之
所学，又嘉宗鲁之能守其师说也，是以为之序。

### 刘弥卲易槁〈阙〉卷

### 按刘克庄序易学有二数也理也汉儒如京房费直诸人皆舍章句而谈阴阳灾异往往揆之前圣而不合推之当世而少验至王辅嗣出始研寻经旨一扫

汉学，然其弊流而为元虚矣。本朝数学有华山陈氏、
河南邵氏，今邵氏之书虽存，通者极少；理学有伊川
程氏、新安朱氏，举世诵习，众说几废。余尝谓程、邵同
时，不相折衷，曰：“《传》曰《皇极经世图谱》”，遂刊为二书，而
不可合。天下岂有难通之书，亦岂有理外之数哉？噫
《易》更三圣，说《易》者非一家。程氏排临川之学者，及教
人读《易》，必先辅嗣介甫朱氏尊伊川之言者。至《本义》
则多程氏所未发。议论以难疑问答而详，义理以讲
贯切磋而精，此季父《易槁》之所为作也。初，余为建阳
令，季父访余县斋，因质《易》疑于蔡隐君伯静，后二十
馀年而书成。大抵由程、朱以求周、孔，由周、孔以求羲、
文。其笃守师说，虽谯天授、袁道洁无“以加。视世之高
谈先天、径造微妙者，彼虚而此实矣。”季父名弥卲，字
寿翁，中岁弃科举，闭门著书，动必由礼行义。为乡先
生。家贫，入于学，晚舍去，并学俸却之。太守眉山杨侯
栋、郡博士括苍俞君来，即学为堂，示舍盖之意，季父
仅一至焉。后杨侯使本道，又论荐于朝，不报。卒年八
十二。俞君乃取昔所却俸为刊，《易槁》而授𥳑其犹子
克庄序之。

### 方实孙淙山读周易记八卷

### 按实孙自序易者道也象数也言道则象数在其中矣道果有耶系辞曰易无体道果无耶系辞曰易有太极是道自无而有也有太极则有阴阳阳奇属干

阴耦属坤，《易》则有奇耦画矣。有阴阳则有天地，天位
于上，地位于下，《易》则有上下画矣。有天地则有人，人
位于中，曰“三才”，《易》则有三画矣。有人则有男女，有三
画则有三索。《说卦》曰：“乾天也，故称乎父；坤地也，故称
乎母；震一索而得男，故谓长男；巽一索而得女，故谓
长女；坎再索而得男，故谓中男；离再索而得女，故谓
中女。《艮》三索而得男，故谓少男。《兑》三索而得女，故谓
少女。”譬诸天地有六子，如风雷日月山泽之类。《易》则
有八卦矣。伏羲之《易》，止于如是。岂其王天下也，始画
八卦以示教，自父子兄弟。〈阙二字〉之外，亦未暇尽传耶？
《系辞》曰：“八卦成列，象在其中，因而重之，爻在其中。”又
曰：“兼三才而两之，故六。”是《易》有三画，则有六画，有八
卦，则有六十四卦也。使道果不离于象数，又何待文
王而后得其传哉？囚于羑里而演《易》，果何心也？《周易》
六十四卦，先干后坤，《易》则有定序矣。初二三爻是下
卦也，唯二为中爻。二臣位也，属于阴耦，故贱。孰敢以
贱为嫌乎？四五上爻，是上卦也。唯五为中爻，五，君位
也，属于阳奇，故贵。孰敢以贵为嫌乎？《易》则有贵贱矣，
《系辞》曰：“天尊地卑，乾坤定矣。高卑以陈，贵贱位矣。”是
孔子知文王之心也。然考之于《易》，《随》上六爻云“王用
享于西山”，《升》六四爻云“王用享于岐山”，《明夷彖》云：“内
文明而外柔顺”，以蒙大难，文王以之。不知文王演《易之后，亦自称王乎？否乎？《革彖》云：“天地革而四时成，汤
武革命，顺乎天而应乎人。”又不知文王演《易》之后，能
预知有武王之事乎？否乎？《序卦》曰：“有父子然后有君
臣；有君臣然后有上下；有上下然后礼义有所错。”呜
呼！君臣父子之间，人所难言，作《易》者其有忧患乎？若
谓《彖》《象》等辞，非。〈阙二字〉作于文王，既追称王之后，则不
可也。或问：“《干》用九，《坤》用六，何也？”曰：“由天地数而论，天
一地二，天三，地四，天五，是天地之生数也。一三五为
九，二四为六，是三天两地而倚数也。阳有馀阴不足
也。地六天七地八，天九地十，是天地之成数也。阳数
极于九，阴数极于十，阴不可极而逾乎阳，故反而用
六也。一三五七九是”天数也，而五为中二四六八十
是地数也，而六为中五六者天地之中合也。《干》不用
五而用九，是《易》有四象，不用五也。不用五者尊之也。
《坤》不用十而用六，是阴不可终逾乎阳，惟用六则得
中也。又由卦画而论，《干》画三连与坤之六为九，是干
得有《坤》也。《坤》画六断但得用六，是坤不得有《干》也。又
由爻位而论，二三、四五，是卦之中位也。九二、九三、九
四、九五爻，则用九以居于爻位之上，是“尚刚”也。初九、
上九爻，则变而用九以居于爻位之下，是阳爻终始，
亦不欲专尚刚也。六二、六三、六四、六五爻，则用六以
居于爻位之上，是尚柔也。初六、上六爻，则变而用六
以居于爻位之下，是阴爻终始，亦不欲专尚柔也。《易》
三百八十四爻，或九或六，迭相为用，是刚柔各随时
所尚也。又由蓍法而论，九为老阳，是干数用九以进
为老也；六为老阴，是坤数用六以退为老也；七为少
阳，是震、坎、艮数也。爻则例言九而不言七，是少阴可
进而言九也；八为少阴，是巽、离、兑数也。爻则例言六
而不言八，是少阴可退而言六也。崇阳抑阴，是《易》进
退之道，蓍法遇老阳，老阴所以又变也。变者以不变
为体，不变者又以变为用，“刚中有柔，柔中有刚，阳中
有阴，阴中有阳”，是道亦无定位也，吾愿从有道者而。

### 取正焉宝祐戊午三月朔日 按后序孔颖达云重卦之人诸儒不同凡有四说王辅嗣等以为伏羲重卦郑元以为神农重卦孙盛以为大禹重卦史迁等

以为文王重卦。余按《系辞》曰：“《易》之兴也，其当殷之末
世，周之盛德邪？当文王与纣之事邪？”皇甫谧曰：“文王
在羑里，演六十四卦，著七、八、九、六之爻，谓之《周易》。”自
此而论，则知伏羲始画八卦，但有其画耳。神农取诸
《益》，《噬嗑卦》但取其象耳。夏曰《连山》，殷曰《归藏》，皆未必
有言语文字之可传。今所谓《易经》者，先干后坤，名以
《周易》，乃文王所演之易也。坎卦独加名以“习坎”者，文
王在羑里时，陷于坎窞，习为出坎之道，终欲事殷，而
知有尊卑贵贱之定分，是文王之本心也。孔颖达又
云：“《左传》韩宣子适鲁，见《易象》曰：‘吾乃知周公之德’。周
公被流言之谤，亦得为忧患也。”验此诸说，以为卦辞
文王爻辞，周公也。然考之《大有》六三爻云“公用享于
天子”，解上六爻云“公用射隼于高墉之上”，《小过》六五
爻云“公弋取彼在穴”，所谓公者，岂周公果自言之乎？
又按：孔颖达云：“《彖》《象》等《十翼》之辞，以为孔子所作，先
儒更无异论。”又云：“上《彖》一，下《彖》二，上《象》三，下《象》四，上
《系》五，下《系》六，《文言》七，《说卦》八，《序卦》九，《杂卦》十。”然考之
《随卦》云“元亨利贞”，即卦辞也。《左氏襄九年传》：“穆姜曰：
‘随，元亨利贞，无咎’。元，体之长也。亨，嘉之会也。利，义之
和也。贞，事之干也。”穆姜已有是言矣，是时孔子犹未
生也，岂《文言》皆孔子为之乎？或谓文王作卦辞，周公
作爻辞，孔子作《十翼》《彖》一，《卦象》二，《爻象》三，《干》《文言》四，
《坤》《文言》五，《上系》六，下《系》七，《说卦》八，《序卦》九，《杂卦》十。是
亦一说也。或问：卦名何如？曰：“乾，健也；《坤》顺也；《震》动也；
《巽》入也；《坎》窞也；《离》丽也；《艮》止也；《兑》，说也，《说卦》已言之
矣，《说卦》又曰震卦，其究为健，岂震卦与干果同体耶？
离卦其于人也为乾卦，岂离卦亦可以谓之干耶？巽
其究为躁卦，岂巽卦亦名躁卦耶？坎北方之正卦也，
劳卦也。又谓坎于人为血卦，岂坎卦亦名”为劳卦，又
名为血卦耶？《序卦》曰：“涣者离也”，岂涣卦亦可谓之离
耶？然则言卦名者，不可以一例拘矣。或问卦辞何如？
曰卦有大小，辞有险易。辞者各指其所之，《系辞》已言
之矣。然有以卦名而两言之者。《复卦》曰“复亨”，又曰“反
复其道。”《颐卦》曰“颐贞吉”，又曰“观颐自求口实。”《节》卦曰
“节亨”，又曰“苦节不可贞。”《未济卦》曰“未济亨”，又曰“小狐
汔济”是也。有以卦名而三言之者，《蒙卦》曰“蒙，亨。”“匪我
求童蒙”，“童蒙求我”是也。有以卦名而五言之者，《井卦》
曰“井改邑不改井”，又曰“往来井，井，汔至亦未繘井”是
也。有两言贞者，《坤卦》曰“利牝马之贞”，又曰“安贞吉”是
也。有两言亨者，《萃卦》曰“萃亨”，又曰“利见大人亨”是也。
有两言吉者，《解卦》曰“其来复吉”，又曰“夙吉”是也。有两
言利者，《坤卦》曰“利牝马之贞”，又曰“后得主，利”，《屯卦》曰
“利贞”，又曰“利建侯”，《同人》卦曰“利涉大川”，又曰“利君子
贞”，《大畜》卦曰“利贞”，又曰“利涉大川”，《恒卦》曰“利贞”，又曰
“利有攸往”，《益卦》曰“利有攸往”，又曰“利涉大川”，《巽卦》曰
“利有攸往”，又曰“利见大人”，《涣卦》曰“利涉大川”，又曰“利贞”，《中孚卦》曰“利涉大川”，又曰“利贞”是也。有三言利者，
《萃卦》曰“利见大人”，又曰“利贞”，又曰“利有攸往”是也。有
言利不利者，《讼卦》曰“利见大人”，又曰“不利涉大川”，《无
妄》卦曰“元亨利贞”，又曰“不利有攸往”，《蹇卦》曰“利西南，
不利东北”，又曰“利见大人”，《夬卦》曰“不利即戎”，又曰“利
有攸往”是也。又如《乾卦》曰“元亨利贞”，《屯》《随》《临》《无妄》卦
亦曰“元亨利贞”，《坤卦》则曰“元亨利牝马之贞”，《旅卦》曰
“小亨”，《巽卦》亦曰“小亨”，《贲卦》则曰“贲亨小利有攸往”，《遁
卦》则曰“遁亨小利贞”，《既济》则曰“亨小利贞。”他如《坤卦》
曰“利牝马之贞”，《说卦》则曰“坤为子母牛”而不言马，《离
卦》曰“畜牝牛吉”，《说卦》则曰“离为雉”而不言牛，《中孚》卦
言“豚鱼”，《小过》卦言飞鸟，《未济》卦言小狐，《说卦》皆不言
其为何象。然则言卦辞者，亦不可以一例拘矣。或问
《彖》与象何如？曰：“《易》者象也。象者像也。彖者材也，《系辞》
言之矣。然鼎卦彖曰‘鼎象也，《小过》卦彖曰‘有飞鸟之
象焉’’。”岂《大象》《小象》之外，彖亦言象耶？他卦《大象》无不
言卦名者，唯《乾卦》但言“天行健”而不言干，他卦无覆
言上下卦象者，唯《泰》卦坤上干下而言“天地交”，《泰》《噬
嗑》卦离上震下而言“雷电”，《噬嗑》。他卦多言君子以当
其象。唯言“大人”者一，《离》是也。言后者二，《泰》《姤》卦是也。
言“先王”者六，《比》《豫》《观》《噬嗑》《无妄》《涣》是也。言先王而又
言后者一，《复卦》是也。言上下而不言其人者，一，《剥》卦
是也。然则言《彖》与象者，亦不可以一“例拘矣。”或问：“爻
象何如？”曰：“道有变动，故曰爻，爻有等故曰物，《系辞》已
言之矣。然卦有六爻而全取象者，如《井卦》初六言‘井
泥’，九二言‘井谷’，九三言‘井渫不食’，六四言‘井甃无咎’，
九五言‘井冽寒泉食，上六言‘井收勿幕’，《鼎卦》初六言
‘鼎颠趾，九二言‘鼎有实，九三言‘鼎耳革，九四言‘鼎折
足，六五言‘鼎黄耳金铉’’’’’’”，上九言“鼎玉铉”，《渐卦》初六言
“鸿渐于干”，六二言“鸿渐于磐”，九三言“鸿渐于陆”，六四
言“鸿渐于木”，九五言“鸿渐于陵”，上九言“鸿渐于陆”是
也。有六爻而五取象者，如《乾卦》初九言“潜龙勿用”，九
二言“见龙在田”，九四言“或跃在渊”，九五言“飞龙在天”，
上九言“亢龙有悔”，唯九三言“君子乾乾”而不言龙。《咸
卦》初六言“咸其拇”，六二言“咸其腓”，九三言“咸其股”，九
五言“咸其脢”，上六言“咸其辅颊舌”，唯九四言“朋从尔
思”而不言“心。”《艮卦》初六言“艮其趾”，六二言“艮其腓”，九
三言“艮其限”、“列其夤”、“厉熏心”，六四言“艮其身”，六五言
“艮其辅”，唯上九言“敦艮吉”而不言“背”是也。有六爻而
皆言卦名者，《比》《履》《临》《观》《贲》《复》《蹇》《困》《震》卦是也。有六爻
而两言卦名者，《蒙卦》六三不言《蒙》，《需卦》上六不言《需》，
《讼卦》六三不言《讼》，《师卦》上六不言《师》，《谦卦》六五不言
《谦》，《蛊卦》上六不言《蛊》，《剥卦》六五不言《剥》，《颐卦》六五不
言《颐》，《遁卦》六二不言《遁》，《明夷》卦上六不言《夷》，《损卦》六
五不言《损》，《旅卦》六五不言《旅》，《兑卦》九五不言《兑》，《涣卦》
初六不言《涣》，是也。有六爻而四言卦名者，《同人》卦唯
九三、九四不言《同人》，《豫》卦唯六二、六五不言《豫》，《噬嗑》
卦唯初九、上九不言《噬》，《无妄》卦唯六二、九四不言《无
妄》。《坎》卦唯六四、上六不言《坎》。《晋》卦唯六三、六五不言
《晋》。《家人》卦唯六二、上九不言《家》。《益》卦唯初九、九五不
言《益》。《升》卦唯九二、六四不言《升》。《革》卦唯九四、九五不
言《革》，《归妹》唯九二、上六不言归妹，《丰》卦唯初九、六二
不言《丰》，《节》卦唯初九、九二不言《节》，《小过》卦唯初六、六
五不言《过》是也。有一爻而两取象者，如《否卦》六二曰
“小人吉，大人否，亨”，《恒卦》六五曰“妇人吉，夫子凶”，《随卦》
六二曰“系小子，失丈夫”，六三曰“系丈夫，失小子”之类
是也。有一爻而三取象者，如《大有》卦九三曰“公用亨
于天子，小人弗克”，《剥》上九曰“硕果不食，君子德舆，小
人剥庐”之类是也。有一爻而四取象者，如《坎卦》六四
曰“樽酒簋贰，用缶纳约自牖。”《小过》卦六二曰“过其祖，
遇其妣，不及其君，遇其臣”之类是也。有一爻而五取
象者，如《离卦》九四曰“突如其来，如焚如死如，弃如灰
如。”《中孚》卦六三曰“得敌，或鼓或罢，或泣或歌”之类是
也。有一爻而六取象者，如《小畜》上九曰“既雨既处，尚
德载，妇贞厉。月几望，君子征凶”是也。有一爻而七取
象者，《睽卦》上九曰：“睽孤，见豕负涂，载鬼一车，先张之
弧，后说之弧，匪寇婚媾，往遇雨则吉”是也。有爻不以
象而言者，《讼卦》九五曰“讼元吉”，《恒卦》九二曰“悔亡”，《大
壮》九二曰“贞吉”，《解卦》初六曰“无咎”，《无妄》卦初九曰“无
妄往吉”是也。有爻反其卦名而言者，《损》卦九二、上九
皆言“弗损”，《小过》卦九三、九四皆言“弗过”是也。有爻取
卦名而复言者，如《干》九三曰“终日乾乾”，《坎》六三曰“来
之坎坎”，《谦》初六曰“谦谦君子《夬》”九三曰“君子夬夬”之
类是也。有爻取他卦名而互言者，如《小畜》初九曰“复
自道”，九二曰“牵复吉”，是《小畜》亦言复也。《临》初九曰“咸
临贞吉”，九二曰“咸临吉，无不利”，是《临》卦亦言咸也。《夬
卦》初九曰“壮于前趾”，九三曰“壮于頄”，是《夬》亦言壮也。
他如《乾卦》九四而有“乾道乃革”之象，《兑卦》九五而有
“孚于剥”之象，《离卦》初九而有“履错然”之象，然则言爻
象者亦不可以一例拘矣。或问：“爻用九六何如？”曰：“二
与四同功而异位，其善不同。二多誉，四多惧，何也？柔之为道，不利远者。其要无咎，其用柔中也。三与五同
功而异位，三多凶，五多功，贵贱之等也。其柔危，其刚
胜邪？《系辞》已言之矣。”以见九二爻不如六二之为柔
中，六五爻不若九五之为刚胜也。伊川曰：“凡六居五，
九居二者，则由多助”而有功，《蒙》《泰》之类是也；九居五、
六居二，则其功多不足者，《屯》《否》之类是也。是亦一说，
故并录之，以为后序。

### 魏了翁周易集义六十四卷

### 按方回跋佥书枢密院事魏文靖公鹤山先生了翁华父前乙酉岁以权工部侍郎坐言事忤时相谪靖州取诸经注疏摘为要义又取濂洛以来诸大儒易

说，为《周易集义》六十四卷。仲子太府卿静斋先生克
愚明己，壬子岁以军器监丞出知徽州，刊要《集义》置
于紫阳书院。至丙子岁，书院以兵兴废，书版尽毁，寻
草创新书院于城南门内，独《集义》仅有存者。今戊子
岁，山长吴君梦炎首先补刊。会江东祥刑使者太原
郝公良弼，深嗜《易》学，谓“圣人之经，得濂、洛而后明五
经、《论》《孟》之原，非此诸大儒明之，则终于不明。又非有
如文靖公囚絷闲僻，类聚成篇，则世之学者亦无从
尽知之也。”欣然割资相工，得回所藏墨本，率总府郡
判协助，两山长及书院职事生员醵泉讫役，半年而
毕。甚矣，《易》道之难明也！自汉至今，说《易》何啻千家。王
弼、孔颖达《注疏》单行，朱文公尝深辟之，读者亦鲜。李
鼎祚《易百家解义》，间见子夏、京房、虞翻、陆绩、蜀才之
说，及郑元互体，殆无复读之者。天启斯文，濂洛有作，
周元公曰“无极而太极”，谓太极无形而有理。以明《易》
有太极之旨，不可以迹求。而翼之以《通书》为临川陆，
学者肆为强辨，则不可与读《易》卲。康节始因《大传》分
言伏羲先天，文王后天。如两仪四象，乃伏羲画卦次
第，阳一阴二为两仪；太阳一，少阴二，少阳三，太阴四，
为四象。惟文公独得其传，为永嘉叶学三、山林学者
别为臆说，则不可与读《易》，程纯公正公师元公，其说
《易》，张横渠撤皋比以逊之。正公尝教人读王弼、胡瑗、
王安石《易》。伊川《易传》出，则已削三家之疵而极其粹，
苟犹泥于三家，而不求之程《传》者，则不可与读《易》。纯
公、正公皆尝闻康节加一倍法，而正公不屑于象数，
惟专于义理，故文公谓：“卲明羲《易》，程演周经。”盖欲学
者合卲、程而为一也。岂惟邵、程当合为一？蓝田吕与
叔，初师横渠，后与上蔡谢显道、广平游定夫、龟山杨
中立在程门为四先生，《干》用九，坤用六，凡例惟与叔、
欧阳文忠公及文公三人知之。汉上朱子发本程传
而加象数。和靖尹德克登正公门，最后将《易》箦授以
《易传》，其论生卦，惟许康节、五峰、胡仁仲得之上蔡，传
之南轩张宣公。而东莱吕成公与文公、宣公相友，文
公于是集诸儒之大成《易》本筮占，乃述《本义》《启蒙》《图
说》，多得之邵学者不于此混融贯通焉，则亦不可与
读易。文靖公之在渠阳，欲以《东莱读诗记》为《读易记》，
谓“辞变象占，乃《易》纲领。而𦅸彖象爻之辞，画爻位虚
之别，互反飞伏之说，乘承比应之例，一有不知，则义
理阙焉。”是书濂流洛派凡十六家，合为一观之，而《易》
道备矣。先是温陵曾穜刊《易粹言》七家，中有郭兼山
《易》。文靖公谓忠孝《易》书，去程门远甚，自党论起，绝迹
程门，殁不设奠，故并其子雍曰白云易者黜之。临卭
张行成，文靖公乡人，为《邵易注解》《通变》《经世》《观物》等
书，世称《七易疑》，文公未之见，别为一支，以备旁考。今
文靖公集百卷，明《易》之义者二百三十章有奇。《易》学
最精，尝与参知政事西山真先生德秀希元文公门
人，辅广汉卿相讲磨渠阳山中。苦于书不备，友难，得
是书犹欲有所裨益，而未为序引者，此也。虽然，圣如
仲尼，天不使之居周公之位；大儒如濂、洛诸老，天亦
不使之得路于一时，而使之立言于万世，其有以夫？
权远柄国二十七年，穷侈极谬，屏文靖公，卧五溪，穷
处逾七稔。不如是，后世焉得是书而读之。至元二十
五年十月既望。

### 林光世水村易镜一卷

### 按光世自序古者包牺氏之王天下也仰则观象于天俯则观法于地观鸟兽之文与地之宜近取诸身远取诸物于是始作八卦以通神明之德以类万物

“之情。”此数语者，实先圣夫子教人入《易》之序也。古之
君子，天地日月、星辰，阴阳造化，鸟兽草木，无所不知，
不必读《𦅸辞》《爻辞》，眼前皆自然之《易》也。世道衰微，《易》
象几废，孔圣惧焉，于是作《大象》《小象》，又作《系辞》，明明
以人间耳目所易接者，立十二象，令天下后世皆知
此象，自仰观俯察而得也。曰鸟兽，曰身，曰物，则次之。
大象、小象者，释《易》也；《系辞》者，又释《大象》《小象》也。十二
象者，又释《系辞》也。后世诸儒释《易》，凡天地变化，阴阳
消长，君子小人进退之道，言之详矣，不可复加矣。独
仰观俯察之学，则置而不言。臣拘拘尘世，磨蚁醯鸡，
何能透彻？家有藏书万卷，少年父师律举子业，不许
读。晚始窥先大父删定臣霆手校《灵宪图》时，秦师垣
为同年，屡诋和戎之非。挂冠归莆，怆然语郑夹漈曰“吾向在汴，送季父主客郎中臣冲之使”〈阙〉“也。至孟津，
夜见天床星动，未几国事忍言。今约子夜观星，问何
年当太平。臣读《灵宪图》，虽知天然未知星与《易》合。岁
在丙午，朝贤喧阳九之戒，天子恐惧修省，星之逆者
皆轨道。臣时居海上，自幸此身不死，可以观星，可以
读易。从事心目，不顾寒暑。忽一夕观天有所感，纵观
天泽火雷风水山地八宫之星，皆自然六”十四卦也。
遂顿悟圣人画卦初意。臣何修得此于天，隐而不言。
咈！天也。敢先以《系辞》自《离》至《夬》十三卦，凡十二象，笔
之书，愿与通天地人之君子演而伸之，亦以补诸儒
之所未言焉。

### 税与权校正周易古经十二卷

### 按与权自序按吕汲公元丰壬戌昉刻周易古经十二篇于成都学宫景迂晁生建中靖国辛巳并为八篇号古周易缮写而藏于家㢲岩李文简公绍兴辛

未，谓北学各有师授，经名从吕，篇第从晁而重刻之。
逮淳熙壬寅，新安朱文公表出东莱吕成公《古文周
易经传音训》，迺谓编《古易》自晁生始，岂二公或不见
汲公蜀本欤？然成公则议晁生并《上下经》为非，而文
公《易本义》则篇第与汲公吻合。与权乡侍先师鹤山
魏文靖公讨论此经，将以邵子观物所言为断，著文
公、周公正者八卦、变者二十八卦之𦅸辞于册，题曰
《周易古经》上下篇，冠于《十翼》，以还孔子韦编之旧，使
百世之下学者复见全经，而附数公序辨于末。天不
慭遗，先师梦奠，倏逾一纪，慨师友之凋谢，惧异学之
支离，不量固陋，推本邵子所述，刊定《周易古经》上下
篇如前，以卒先师之志。而羲文经卦重卦大义。则于
《易学启蒙》《小传》详之。若夫训诂之真伪。讲解之得失。
则有汉魏以来诸儒之说。在学者其审于决择哉。